钦定古今图书集成/明伦汇编/氏族典/第574卷 > 完颜守贞
## 钦定古今图书集成/明伦汇编/氏族典/第574卷 > 完颜守贞

按《金史完颜希尹传》：“希尹孙守贞，本名左黡，贞元二
年，袭祖谷神谋克，大定改元，收充符宝祗候。世宗爱
其刚直，授中都左警巡使，迁大兴府治中，进西京留
守，事治有善状。章宗即位，召为刑部尚书，兼右谏议
大夫，参知政事，出知东平府，改西京留守。四年，召拜
平章政事，封萧国公。时金有国七十年，礼乐刑政因”
辽、宋旧制，杂乱无贯。章宗即位，乃更定修正，为一代
法。其仪式条约，多守贞裁订，故明昌之治，号称清明。
又喜推毂善类，接援后进，朝廷正人，多出入门下。帝
疑有党，乃出守贞知济南府事。承安元年，降授河中
防御使，移知济南府，卒。守贞刚直明亮，上有所问，臧
否无所隐，故为胥持国辈所忌，竟以直罢。